USTAVNA KOMISIJA

Broj: SIZ-05/12

Datum, 08. rebiu-l-evvel 1433. h.g.

31. januar 2012. g.

Ustavna komisija Sabora Islamske zajednice, u skladu s članom 79. Ustava Islamske zajednice, na sjednici održanoj 23. januara 2012. godine, utvdila je Nacrt amandmana na Ustav Islamske zajednice kako slijedi:

**AMANDMAN I**

Član 1. stav 2. Ustava Islamske zajednice mijenja se i glasi:

„Islamska zajednica u Bosni i Hercegovini, Islamska zajednica u Hrvatskoj, Islamska zajednica u Sloveniji i Islamska zajednica u Srbiji, čine jedinstven duhovni okvir na čelu s reisu-l-ulemom Islamske zajednice u Sarajevu.“

***Obrazloženje:*** *Ovim Amandmanom se želi potvrditi duhovno jedinstvo Islamske zajednice u BiH i Islamskih zajednica u Srbiji, Hrvatskoj i Sloveniji, koje djeluju u suverenim državama, poštujući njihovu autonomnost i uvažavajući njihove službene nazive pod kojima su registrirani i priznati u svojim državama. Budući da su mešihati samo izvršni organi u spomenutim zajednicama, postojeće ustavno rješenje nije bilo adekvatno.*

Iza stava 2. dodaje se stav 3. koji glasi:

“Islamske zajednice Bošnjaka u dijaspori su sastavni dio Islamske zajednice u Bosni i Hercegovini.”

***Obrazloženje:*** *Ovim amandmanom se islamskim zajednicama u bošnjačkoj dijaspori daje i ustavno utemeljenje ali i jača njihova pozicija u ukupnoj strukturi Islamske zajednice te pritom uvažava njihova pozicija i obaveza poštivanja zakona države u kojoj djeluju.*

**AMANDMAN II**

U dijelu IV Ustava iza člana 30. uvodi se poglavlje pod naslovom VAKUFSKA IMOVINA.

***Obrazloženje:*** *Zbog značaja vakufske imovine u islamskom učenju uopće i pažnji koja joj treba biti posvećena u Ustavu, ocijenjeno je neophodnim izdvojiti ovo pitanje u posebno poglavlje.*

**AMANDMAN III**

Iza člana 30. Ustava uvode se novi članovi 30a i 30b koji glase:

Član 30a

Vakufsku imovinu čine:

* nekretinine upisane kao vakuf u zemljišnjim knjigama;
* nekretnine upisane u zemljišnjim knjigama na imena islamskih organa ili ustanova koje imaju karakter vakufa a čiji je pravni sljednik Islamska zajednica;
* fondovi i druge pokretne i nepokretne stvari, prava i novčana sredstva koja su uvakufljenjem postala imovina Islamske zajednice.

***Obrazloženje:*** *Ovim članom se preciznije definira šta čini vakufsku imovinu. Ovakvo definiranje je potrebno zato što je u zemljišnim knjigama vakufska imovina upisivana na različite titulare (npr. muhamedanska vjerska općina) što je stvaralo probleme organima Islamske zajednice koji upravljaju i raspolažu tom imovinom prilikom legitimacije. Pored toga, ovim članom ustavno se utemeljuje da novac, fondovi, pokretne stvari i prava mogu biti vakufska imovina.*

Član 30b

Vakufska dobra su po svojoj naravi javna dobra i kao takva su neotuđiva te se na njima ne može stjecati pravo vlasništva dosjelošću niti na drugi način suprotan odredbama ovog Ustava.

***Obrazloženje:*** *Vakufska dobra su, shodno šerijatskim propisima, opća dobra koja se koriste na način propisan Šerijatom i vakufnamom pa su neotuđiva. Poseban je cilj zaštita vakufska dobra koja u dužem vremenskom periodu nisu u posjedu organa Islamske zajednice pa se dosjelost može iskoristiti kao osnov za stjecanje prava vlasništva. Jedini način otuđenja je onaj koji propiše Ustav Islamske zajednice.*

**AMANDMAN IV**

U članu 31. stav 2. se briše.

*Ovaj stav je brisan jer je sadržan u prethodnom članu.*

*U članu 31, stav 3. mijenja se i glasi:* “Rijaset Islamske zajednice je isključivo nadležan za donošenje odluke o transformaciji vakufske imovine nakon što pouzdano utvrdi, putem svoje komisije, da je transformacija nesumnjivo u interesu vakufa. Ovakva odluka bit će valjana ako za nju na sjednici Rijaseta glasa najmanje dvije trećine prisutnih članova.”

***Obrazloženje:*** *U skladu s prethodnim članom, Ustav ovlašćuje Rijaset kao najviši vjerski organ da može donijeti odluku o otuđenju vakufske imovine. Pritom je upotrijebljena formulacija „transformacija vakufske imovine“ koja podrazumijeva i otuđenje, u smislu prodaje radi kupovine drugog dobra, transformiranje jedne imovine u drugu ili njena zamjena.*

**AMANDMAN V**

U članu 34. u stavu 2. broj “100” zamjenjuje se sa brojem “200”.

***Obrazloženje:*** *Cilj ovoga Amandmana je sprečavanje tendencije usitnjavanja džemata da bi se spriječilo otežano funkcioniranje novoosnovanog ili ranijeg džemata.*

**AMANDMAN VI**

U članu 36., stav 1., iza riječi “osamnaest godina života” interpunkcijski znak “tačka” se briše i dodaju se riječi: “i koji izvršavaju svoje obaveze u džematu”.

***Obrazloženje:*** *Ova izmjena je u skladu s izmjenom kojom je ograničeno i aktivno biračko pravo iz člana 73. Ustava.*

U članu 36. u stavu 2. riječi: „predsjednika džematskog odbora“ se brišu.

***Obrazloženje:*** *Ovim se vrši usklađivanje s faktičkim stanjem prema kojem predsjednika džematskog odbora biraju članovi džematskog odbora između sebe na konstituirajućoj sjednici.*

**AMANDMAN VII**

U članu 37. u stavu 1. riječ “dvije” zamijenjuje se riječju „tri“.

***Obrazloženje:*** *Cilj je povećavanje donje granice prema kojoj se određuje broj članova džematskog odbora kako bi se poboljšala proporcionalna usklađenost veličine džemata i džematskog odbora.*

**AMANDMAN VIII**

U članu 38. stav 2. mijenja se i glasi:

“Predsjednik džematskog odbora saziva i predsjedava sjednicama džematskog odbora i predstavlja džemat u administrativnim i imovinskim poslovima.”

***Obrazloženje:*** *Ovom izmjenom je isključena nadležnost predsjednika džematskog odbora da predsjedava skupštinom medžlisa. Ovo je u skladu s izmjenom predviđenom Amandmanom br. XXXI prema kojoj ista osoba ne može istovremeno biti u predstavničkom i izvršnom organu istog nivoa.*

Iza stava 2. dodaju se stavovi 3. i 4. koji glase:

„Predsjednika džematskog odbora biraju članovi džematskog odbora na svojoj prvoj konstituirajućoj sjednici koju saziva najstariji član.“

***Obrazloženje:*** *Predsjednika džematskog odbora ne bira skupština džemata kako je ranije bilo propisano.*

“Džematski odbor donosi odluku o sazivanju skupštine džemata. Do izbora predsjedavajućeg te skupštine radom skupštine rukovodi predsjednik džematskog odbora.”

***Obrazloženje:*** *Odluku o sazivanju skupštine treba donijeti izvršni odbor na sjednici. Skuštinom predsjedava lice koje se bira na samoj skupštini a odluka o izboru vrijedi samo za tu skupštinu. Do izbora predsjedavajućeg radom skupštine rukovodi predsjednik džematskog odbora koji ne može, kako je ranije bilo propisano, voditi skupštinu, osim do izbora predsjedavajućeg, jer nije član skupštine.*

**AMANDMAN IX**

U članu 39. stav 5. mijenja se i glasi:

„U medžlisima koji imaju do 15 džemata, džemati koji imaju do dvije stotine domaćinstava u skupštinu medžlisa biraju dva zastupnika a džemati koji imaju više od dvije stotine domaćinstava biraju tri zastupnika.“

Iza stava 5. dodaju se novi stavovi 6. i 7. i glase:

“U medžlisima koji imaju preko 15 džemata, džemati koji imaju do dvije stotine domaćinstava u skupštinu medžlisa biraju jednog zastupnika a džemati koji imaju više od dvije stotine domaćinstava dva zastupnika.”

“Medžlisi koji imaju do 15 džemata u skupštinu medžlisa biraju najviše 45 zastupnika.”

Dosadašnji stav 6. mijenja se i glasi:

“Skupština medžlisa:

* Bira članove izvršnog odbora medžlisa
* daje opće smjernice za rad izvršnog odbora medžlisa,
* usvaja godišnji izvještaj o radu izvršnog odbora medžlisa,
* daje saglasnost na budžet i završni račun medžlisa,
* donosi poslovnik o svom radu.

Dosadašnji stav 6. Postaje stav 8.

Poslije dosadašnjeg stava 6. dodaje se novi stav koji glasi:

“Izvršni odbor medžlisa donosi odluku o sazivanju skupštine. Do izbora predsjedavajućeg te skupštine radom skupštine rukovodi predsjednik Izvršnog odbora medžlisa.”

***Obrazloženje:*** *Ovim Amandmanom se smanjuje ukupan broj članova skupština medžlisa, što će posebno pogodovati većim medžlisima, te ograničava ukupan broj članova skupština na 45 u medžlisima do 15 džemata. Ovom izmjenom se želi pospješiti rad skupština i njihov rad učiniti efikasnijim.*

*Pored toga, kao i kod džematske skupštine, ukida se nadležnost skupštine da bira i predsjednika izvršnog odbora jer to čini sam izvršni odbor.*

*Naglašava se obaveza da odluku o sazivanju skupštine treba donijeti izvršni odbor te da skupštinom samo privremeno predsjedava predsjednik izvršnog odbora do izbora predsjedavajućeg skupštine. Ovo je stoga što predsjedavajući skupštine treba biti neko od članova skupštine koji se bira na sjednici samo za tu sjednicu jer članovi izvršnog odbora ne mogu biti članovi i skupštine pa time istom ni predsjedavati. Ovakva rješenja su u skaldu s promjenama normiranim Amandmanom br. XXXI.*

**AMANDMAN X**

U članu 40. u stavu 4. poslije riječi “Izvršni odbor medžlisa” dodaje se nova tačka koja glasi:„bira predsjednika izvršnog odbora medžlisa na prvoj konstituirajućoj sjednici, koju saziva najstariji član.“

U članu 40, stav 5. brišu se riječi: „predsjedava skupštinom medžlisa“.

*Kao i kod obrazloženja prethodnog Amandmana, predsjednika izvršnog odbora bira sam izvršni odbor iz reda svojih članova, a s obzirom da ne može biti član skupštine, ne može istom ni predsjedavati.*

**AMANDMAN XI**

U članu 41. stav 1, broj “30” zamjenjuje se brojem “90”.

***Obrazloženje:*** *Ocijenjeno je da je suviše kratko vrijeme za provođenje novih izbora nakon uvođenja povjereništva pa je ostavljen duži rok.*

**AMANDMAN XII**

U članu 42. iza stava 3. dodaje se novi stav koji glasi: „Postavljenje glavnog imama potvrđuje se svake četiri godine“.

***Obrazloženje:*** *Budući da se postavljenje muftija potvrđuje svake četiri godine, ocijenjeno je svrsishodnim da se isti princip primijeni i na glavne imame.*

**AMANDMAN XIII**

U članu 45, stav 3, tačka 2, iza riječi “muderrisa” briše se interpunkcijski znak “zarez” i dodaju riječi: “te prati rad vjeroučitelja i efekte vjeronauke.“

***Obrazloženje:*** *S obzirom na opće nadležnosti muftija, prdviđeno je da prati i rad vjeroučitelja i efekte vjeronauke, što ne podrazumijeva stručni prosvjetno-pedagoški nadzor, nego djelovanje i efekti spram vjerskog života općenito te spram nivoa ostvarivanja prava na vjeronauku.*

**AMANDMAN XIV**

U članu 46, dodaje se novi stav koji glasi: “Gornja starosna granica za vršenje funkcije muftije ne može biti duža od gornje starosne granice predviđene za reisu-l-ulemu”.

**Obrazloženje:** Ovim se ustanovljava gornja starosna granica za muftije koja ranije nije bila ustanovljena.

**AMANDMAN XV**

U članu 47, stav 2, iza riječi “glavni imami” briše se veznik “i” a dodaje zarez, a iza riječi “direktor medrese” dodaju se riječi: „ i predsjednik savjeta vjeroučitelja”.

***Obrazloženje:*** *Ovim se naglašava uloga vjeroučitelja i njihovo učešće u vjerskom životu.*

**AMANDMAN XVI**

U članu 49, stav 3, broj “14.” mijenja se brojem “16”.

Stav 4. mijenja se i glasi:„Članovi Rijaseta po položaju su: generalni sekretar Rijaseta i muftije: sarajevski, tuzlanski, mostarski, travnički, zenički, banjalučki, bihaćki, goraždanski i vojni.”

Stav 5. mijenja se i glasi: “Ostale članove Rijaseta bira Sabor Islamske zajednice**:** jednog člana iz reda dekana i jednog člana iz reda direktora islamskih obrazovnih ustanova te četiri člana iz reda istaknutih pripadnika Islamske zajednice koji nisu zaposleni u Islamskoj zajednice.”

***Obrazloženje:*** *Ovim Amandmanom je djelomično promijenjena struktura Rijaseta. Članovi Rijaseta više nisu predsjednici mešihata zbog toga što se pretežna djelatnost Rijaseta kao administrativnog organa odnosi na Bosnu i Hercegovinu. Uvažen je zahtjev da sve muftije iz Bosne i Hercegovine budu članovi Rijaseta, ali i da se za dva člana poveća učešće istaknutih pripadnika Islamske zajednice koji nisu zaposlenici Islamske zajednice. Također, nije predviđeno da članovi Rijasta budu zamjenik reisu-l-uleme zbog ukidanja ove funkcije i direktor Vakufske direkcije zbog toga što je riječ o specijaliziranoj ustanovi Islamske zajednice čijeg direktora bira Rijaset kome on odgovara za svoj rad.*

**AMANDMAN XVII**

U članu 52, stav 1, tačka 3. briše se.

***Obrazloženje:*** *Ovo je nadležnost reisu-l-uleme.*

Iza tačke 2. dodaju se nove tačke koje glase:

* izdaje certifikate vjeroučiteljima,
* usvaja budžete, završne račune i izvještaje o radu nižih organa i ustanova Islamske zajednice,

Tačka 5. mijenja se i glasi**:** „ donosi nastavne planove i programe islamskih obrazovnih ustanova te programe, udžbenike i druga nastavna sredstva za mektebsku nastavu i vjeronauku,“

U tački 8. riječ “nadzire” zamjenjuje se riječju “organizira”.

U tački 13. riječi„pedagoških akademija“ zamijenjuju se riječima „islamskih pedagoških fakulteta,“

***Obrzloženje:*** *Ovim amandmanima se vrši jezičko i logičko preciziranje nadležnosti Rijaseta koje on inače ima te vrši usklađivanje s praksom.*

**AMANDMAN XVIII**

U članu 55. stav 4. mijenja se i glasi: „Reisu-l-ulemu u njegovoj odsutnosti zamjenjuje muftija kojeg ovlasti reisu-l-ulema“.

*Obrazloženje: Budući da se ustavno ukida institucija zamjenika reisu-l-uleme na ovaj način se rješava način zamjenjivanja reisu-l-uleme u njegovoj odsutnosti.*

**AMANDMAN XIX**

Član 56. mijenja se i glasi:

“Za reisu-l-ulemu može biti kandidiran istaknuti alim koji je obavljao dužnosti u Islamskoj zajednici najmanje deset godina i koji je svojim poznavanjem islamskog učenja i svojim ponašanjem stekao opći ugled i povjerenje pripadnika Islamske zajednice.

Kandidat za reisu-l-ulemu mora biti državljanin Bosne i Hercegovine koji ne može biti mlađi od 40 niti stariji od 60 godina.

Sabor Islamske zajednice utvrđuje kandidaturu i predlaže najmanje dva kandidata za reisu-l-ulemu. “

*Obrazloženje: Ovim amandmanom ukinuta je institucija zamjenika reisu-l-uleme, čime se izbjegla mogućnost, koju je ustav do sada ostavljao da Islamska zajednica ima na svome čelu dvojicu rukovodilaca s istim uvjetima za kandidaturu i s istim izbornim kapacitetom pa se čak u praksi moglo dogoditi i to da zamjenik reisu-l-uleme, od istog izbornog tijela, dobije više glasova na izborima i od samog reisu-l-uleme. Pored toga, utvrđena je i gornja granica starosti za reisu-l-ulemu na način da kandidat za reisu-l-ulemu ne može biti stariji od 60 godina.*

**AMANDMAN XX**

U članu 57. brišu se riječi „i zamjenika reisu-l-uleme“.

*Obrazloženje dato u prethodnim amandmanima.*

**AMANDMAN XXI**

U član 58, stav 1, riječi “i zamjenika reisu-l-uleme” brišu se.

U članu 58, stav 2, riječi “i zamjenik reisu-l-uleme” brišu se.

U članu 58, stav 3, riječi “i zamjenika reisu-l-uleme” brišu se.

U članu 58, stav 4, iza riječi “ u Sarajevu” briše se tačka i dodaju riječi “i stupa na dužnost”.

U članu 58. stav 5, mijenja se i glasi: “Reisu-l-ulemi kojem istekne mandat, a nije stekao uvjete za starosnu penziju, osigurava se kabinet i drugi uvjeti za rad na poslovima koji će se utvrditi posebnom odlukom Rijaseta”.

*Obrazloženje: Ovim amandmanom se naglašava da reisu-l-ulema po prijemu menšure i polaganju zakletve i stupa na dužnost.*

*Suština ovog amandmana je da se reisu-l-ulemi kojem istekne mandat, a koji nije stekao uvjete za odlazak u starosnu penziju, osiguraju adekvatni uvjeti za rad do ispunjavanja uvjeta za odlazak u penziju. Cilj je očuvanje ljudskog i profesionalnog digniteta reisu-l-uleme, iskazivanje brige i respekta prema instituciji reisu-l-uleme i osobi koja je obavljala tu funkciju. Radni prostor i druge potrebne uvjete za rad te aktivnosti bivšem reisu-l-ulemi odredio bi Rijaset posebnom odlukom.*

**AMANDMAN XXII**

U članu 59, stav 1. mijenja se i glasi: “Reisu-l-ulema izdaje murasele predsjednicima mešihata u Srbiji, Hrvatskoj i Sloveniji, muftijama, profesorima vjerskih nauka i hatibima, te dekrete o postavljenju, premještaju i razrješenju imamima”.

Iza stava 1. dodaje se novi stav koji glasi: “Reisu-l-ulema muraselom utvrđuje obim prijenosa ovlasti licima iz prethodnog stava”.

U stavu 2. riječi „i direktora Vakufske direkcije“ brišu se.

*Obrazloženje: Ovim amandmanom naglašava se ovlast reisu-l-uleme da putem murasele i dekreta prenosi dio svojim personalnih ovlaštenja na druge vjerske službenike. Izdatom muraselom utvrđuje se i obim ovlaštenja koja se prenose.*

**AMANDMAN XXIII**

Član 60. se briše.

*Obrazloženje: Ukida se savjet reisu-l-uleme a uvodi novi organ definiran sljedećim amandmanom.*

**AMANDMAN XXIV**

Iza člana 61. dodaje se novo poglavlje pod nazivom: VIJEĆE MUFTIJA

Član 61. mijenja se i glasi:

“Vijeće muftija čine: reisu-l-ulema, predsjednici mešihata i muftije.

Vijeće razmatra pitanja od značaja za cjelokupnu Islamsku zajednicu definiranu članom 1. Ustava.

Vijeće će se sastajati najmanje dva puta godišnje a djelokrug nadležnosti i način rada bit će utvrđene posebnim aktom kojeg će donijeti Sabor Islamske zajednice”.

*Obrazloženje: Ovo obrazloženje je u kontekstu obrazloženja datog u Amandmanu br. XVI. Vijeće muftija je organ koji će razmatrati pitanja od značaja za cijelu Islamsku zajednicu kako je definirana članom 1. Ustava. Posebnim aktom, kojeg će donijeti Sabor, odredit će se pobliže nadležnosti i način rada ovog tijela.*

**AMANDMAN XXV**

U članu 62, stav 2, tačka 6., riječ “imenuje” zamijenjuje se riječju “postavlja”.

U članu 62, stav 2, tačka 8. riječi: “ i potvrđuje izbor i razrješenje direktora Vakufske direkcije”, brišu se.

*Obrazloženje: Ovim amandmanom se briše iz nadležnosti Sabora da imenuje i razrješava direktora Vakufske direkcije budući da je to u nadležnosti Upravnog odbora i Rijaseta.*

**AMANDMAN XXVI**

U članu 63. u stavu 1. riječi: „Novi Pazar”, “Zagreb” i “Ljubljana” zamjenjuju se riječima: “Islamska zajednica u Srbiji”, “Islamska zajednica u Hrvatskoj” i “Islamska zajednica u Sloveniji”, a riječi: “Keln”, “Čikago” i “Sidnej”, brišu se.

*Obrazloženje: Ovim amandmanom se vrši usaglašavanje s definicijom iz člana 1. Ustava.*

**AMANDMAN XXVII**

U članu 66, tačka 1, iza riječi “Islamske zajednice” briše se interpunkcijski znak “tačka-zarez” i dodaju riječi: “u Bosni i Hercegovini, Srbiji, Hrvatskoj, Sloveniji i bošnjačkoj dijaspori”.

*Obrazloženje: Ovim Amandmanom se naglašava nadležnost Ustavnog suda i u pogledu islamskih zajednica u Srbiji, Hrvatskoj, Sloveniji i bošnjačkoj dijaspori.*

**AMANDMAN XXVIII**

U članu 67, stav 2, iza riječi “Islamske zajednice” umjesto interpunkcijskog znaka “tačka” stavlja se interpunkcijski znak “zarez” i dodaju riječi: “mešihati islamskih zajednica u Srbiji, Hrvatskoj i Sloveniji te izvršni organi islamskih zajednica u bošnjačkoj dijaspori”.

*Obrazloženje: Ovim Amandmanom naglašava se obaveza organa u pogledu izvršavanja odluka Ustavnog suda.*

**AMANDMAN XXVIX**

Iza člana 68. dodaje se novo poglavlje pod nazivom VIJEĆE ZA FETVE.

Iza člana 68. dodaje se novi član 68.a koji glasi:

“Vijeće za fetve je posebno tijelo Rijaseta Islamske zajednice za tumačenje Šerijata kao normativnog aspekta islama.

Reisu-l-ulema je predsjednik Vijeća za fetve.

Pravila o radu Vijeća za fetve donosi Rijaset.”

*Obrazloženje: Vijeće za fetve je organ koji već funkcionira duže vrijeme na temelju važećih propisa. Ovim se želi dati i ustavno utemeljenje i važnost ovome organu.*

**AMANDMAN XXX**

Član 73. mijenja se i glasi: “Aktivno i pasivno biračko pravo u Islamskoj zajednici ima svaki pripadnik džemata koji je navršio osamnaest godina života i koji izvršava svoje obaveze u džematu”.

*Obrazloženje: Cilj ovoga Amandmana je izjednačavanje uvjeta za stjecanje aktivnog i pasivnog biračkog prava, odnosno ograničavanje aktivnog biračkog prava koje je dosada bilo neograničeno. Ovim se želi omogućiti da aktivno sudjeluju u radu organa Islamske zajednice i odlučuju o pitanjima od interesa za Islamsku zajednicu samo oni pripadnici koji izvršavaju obaveze u džematu shodno propisima Islamske zajednice. Ovim se nikome ne onemogućava da i dalje bude pripadnik Islamske zajednice, ali pravo na odlučivanje i aktivno sudjelovanje u radu imaju samo oni koji izvršavanjem propisanih obaveza potvrđuju svoju pripadnost Islamskj zajednici.*

**AMANDMAN XXXI**

U članu 74, stavu 3, riječ „najvišim“ briše se, a iza riječi “Islamske zajednice” interpunkcijski znak “tačka” briše se i dodaju riječi: „istog nivoa“.

*Obrazloženje: Ovim amandmanom se onemogućava da jedna osoba istovremeno bude član i predstavničkog i izvršnog organa Islamske zajednice istoga nivoa, što se dosada odnosilo samo na najviše organe tj. Sabor i Rijaset.*

**AMANDMAN XXXII**

U članu 75., stav 3., riječi „ u ratnim uvjetima“ zamijenjuju se riječima „u uvjetima vanrednog stanja“.

**AMANDMAN XXXIII**

VIII dio Ustava, riječi: “U RATNIM UVJETIMA” zamjenjuju se riječima: “U UVJETIMA VANREDNOG STANJA”.

**AMANDMAN XXXIV**

U članu 77, stav 1. i stav 2, riječi: „u ratnim uvjetima“ zamijenjuju se riječima „u uvjetima vanrednog stanja“.

*Obrazloženje: U sva tri prethodna amandmana ocijenjeno je primjerenijim da se rad organa u specijalnim uvjetima proširi na sve oblike vanrednog stanja a ne samo na ratne uvjete.*

**AMANDMAN XXXV**

U članu 78. riječi: “zamjenik reisu-l-uleme” brišu se.

*Obrazloženje: Riječ je o usklađivanju s promjenama koje su tretirane u Amandmanu br. XVIII.*

**AMANDMAN XXXVI**

Član 80. mijenja se i glasi: „Islamska zajednica u Srbiji, Islamska zajednica u Hrvatskoj i Islamska zajednica u Sloveniji te islamske zajednice Bošnjaka u bošnjačkoj dijaspori samostalno uređuju svoju unutrašnju organizaciju u skladu s načelima ovog Ustava.

Zajednice iz prethodnog stava dužne su Rijasetu dostaviti svoje temeljne normativne akte”.

*Obrazloženje: Ovim Amandmanom se naglašava autonomija, unutar jedinstvenog duhovnog okvira, islamskih zajednica izvan Bosne i Hercegovine u pogledu unutrašnje organizacije, uz obavezu poštivanja ovoga Ustava. Također, ustanovljava se i obaveza ovih zajednica da svoje temeljne normativne akte dostave Rijasetu Islamske zajednice.*

**AMANDMAN XXXVII**

Član 81. mijenja se i glasi: „Islamska zajednica u Bosni i Hercegovini kao i Islamske zajednice u Srbiji, Hrvatskoj i Sloveniji mogu sklapati ugovore kojima se određuje pravni okvir odnosa Islamske zajednice i države.

Prijedlog ugovora, koji ispred Islamske zajednice potpisuje reisu-l-ulema, odnosno predsjednik mešihata, odobrava nadležni Sabor Islamske zajednice.“

*Obrazloženje: U okviru autonomnih nadležnosti iz prethodnog Amandmana je i potpisivanje odgovarajućih sporazuma s državom. Naglašava se obaveza da te sporazume mora odobriti predstavnički organ.*

**AMANDMAN XXXVIII**

Član 84. mijenja se i glasi: „Izbor novih članova i konstituiranje novih tijela u skladu s izmjenama i dopunama ovog Ustava izvršit će se najkasnije u roku od šest mjeseci od dana njihovog usvajanja.”

**AMANDMAN XXXIX**

Član 85. Ustava briše se.

Predsjednik Ustavne komisije

Jusuf Zahiragić s.r.